JTS ร่วง 6% เซ่นปิด “เหมืองขุดบิทคอยน์” เจอพิษค่าไฟ-งบปี 65 พลิกขาดทุน 105 ล้าน
JTS ร่วง 6% ผิดหวังงบปี 65 พลิกขาดทุน 105 ล้านบาท พร้อมเซ่นบริษัทหยุดดำเนินธุรกิจเหมืองขุดบิทคอยน์เป็นการชั่วคราวตั้งแต่เดือนม.ค. 66 หลังเจอต้นทุนค่าไฟฟ้าที่มีการปรับราคาสูงขึ้นอย่างต่อเนื่อง
JTS ร่วง 6% เซ่นปิด “เหมืองขุดบิทคอยน์” ชั่วคราวหลังแบกต้นทุนค่าไฟอ่วม กดดันงบปี 65 พลิกขาดทุน 105 ล้านบาท
22 ก.พ. 2566

ผู้สื่อข่าวรายงานว่า วันนี้ (22 ก.พ. 66) ราคาหุ้น บริษัท จัสมิน เทคโนโลยี โซลูชั่น จำกัด (มหาชน) หรือ JTS ล่าสุด ณ เวลา 15:02 น. อยู่ที่ระดับ 39.50 บาท ลบไป 2.50 บาท หรือลงไป 5.95% สูงสุดที่ระดับ 40.50 บาท ต่ำสุดที่ระดับ 39.25 บาท ด้วยมูลค่าการซื้อขาย 29.77 ล้านบาท

สำหรับราคาหุ้น JTS ปรับตัวลงเกิดจากการเทขายเพื่อลดความเสี่ยงหลังผลการดําเนินงานประจำปี 2565 มีขาดทุนสุทธิ 105.28 ล้านบาท เมื่อเทียบงวดเดียวกันของปีก่อนมีกำไรสุทธิ 273.87 ล้านบาท สาเหตุหลักเกิดจากต้นทุนขายและบริการจำนวน 1,517.82 ล้านบาท เพิ่มขึ้น 124.68 ล้านบาท หรือ 8.95% เมื่อเทียบกับงวดเดียวของปีก่อน 1,393.14 ล้านบาท  เนื่องจากต้นทุนขายและบริการที่เพิ่มขึ้นของธุรกิจออกแบบและวางระบบสื่อสารและโทรคมนาคมจํานวน 85.85 ล้านบาท ธุรกิจให้บริการโครงข่ายโทรคมนาคมจำนวน 34.77 ล้านบาท และธุรกิจจัดหาออกแบบและวางระบบคอมพิวเตอร์จํานวน 4.06 ล้านบาท
นอกจากนี้มีต้นทุนเหมืองขุดบิทคอยน์จํานวน 632.88 ล้านบาท เพิ่มขึ้น 4,398.08% เมื่อเทียบกับงวดเดียวของปีก่อน 14.07 ล้านบาท  ประกอบด้วย ต้นทุนที่เกี่ยวข้องกับการขุดบิทคอยน์ จํานวน 271.26 ล้านบาท คิดเป็นร้อยละ 42.86 และขาดทุนที่ยังไม่เกิดขึ้นเกิดขึ้นจากการด้อยค่าของอาคารและอุปกรณ์ และเงินจ่ายล่วงหน้าค่าอุปกรณ์ที่ใช้ในการดําเนินการธุรกิจเหมืองขุดบิทคอยน์ จํานวน 361.62 ล้านบาท คิดเป็นร้อยละ 57.14 ต้นทุนที่เกี่ยวข้องกับการขุดบิทคอยน์ที่เพิ่มขึ้นส่วนหนึ่งมาจากจํานวนเครื่องขุดบิทคอยน์ที่เพิ่มขึ้นจาก 325 เครื่องเป็น 2,641 เครื่อง
ประกอบกับบริษัทฯ ยังคงติดตามสภาวการณ์ต่างๆ ที่ส่งผลกระทบต่อธุรกิจเหมืองขุดบิทคอยน์อย่างรอบคอบและระมัดระวัง โดยเฉพาะต้นทุนค่าไฟฟ้าที่มีการปรับราคาสูงขึ้นอย่างต่อเนื่อง จึงได้ดำเนินการหยุดดำเนินธุรกิจเหมืองขุดบิทคอยน์เป็นการชั่วคราวตั้งแต่เดือนมกราคม 2566 และพิจารณาทางเลือกในการย้ายฐานการขุดบิทคอยน์ไปยังต่างประเทศที่มีศักยภาพ
ทั้งในด้านทรัพยากรต่างๆ และการสนับสนุนจากภาครัฐ โดยเฉพาะต้นทุนค่าไฟฟ้าที่ตํ่าและจะต้องสามารถบริหารจัดการเครื่องขุดได้อย่างมีประสิทธิภาพและไม่มีความเสี่ยงในด้านความปลอดภัยของการเข้าถึงเครื่องขุดบิทคอยน์ เพื่อให้ธุรกิจเหมืองขุดบิทคอยน์ของบริษัทสามารถแข่งขันในระดับสากล เพื่อรักษาผลประโยชน์ของบริษัทฯ และผู้มีส่วนได้เสียทุกฝ่าย